Spoluprácu a dobré vzťahy Slovenska s Holandskom má symbolizovať špeciálna odroda tulipánov Slovensko. Mesto Trenčín dostalo od holandského veľvyslanectva ako dar 2000 cibuliek. Informovala o tom hovorkyňa Trenčína Erika Ságová.
"Na jar z nich vykvitnú tulipány v červeno-bielej farebnej kombinácii, zhodou okolností ide o farby, ktoré reprezentujú naše mesto," doplnila hovorkyňa. Ako dodala, niekoľko cibuliek symbolicky vložili v pondelok (17. 10.) do zeme aj veľvyslankyňa Holandského kráľovstva na Slovensku Gabriella Sancisi spolu s primátorom Richardom Rybníčkom.
"V zelenom ostrovčeku pred mestskou políciou sme na ploche 67 štvorcových metrov koncom minulého týždňa zasadili aj 10.000 kusov cibuliek modro-cyklámenových krokusov a žlto-oranžových tulipánov, ktoré budú kvitnúť v tomto priestore ako prvé, ešte pred narcismi," doplnila Ságová s tým, že v celom Trenčíne je aktuálne zasadených viac ako 500.000 cibuľovín z Holandska. Ich životnosť je rôzna, od piatich až do niekoľko sto rokov.
zdroj: Mesto Trenčín
zdroj: TASR